Паралимп Джэгухэми Урысейр щыпашэщ
Гъатхэпэм и 7-м щыщIэдзауэ Сочэ щокIуэкI XI ЩIымахуэ Паралимп Джэгухэр. Ахэр Олимпиадэ хужьым къыпызыщэ Iуэхугъуэщ икIи зэхьэзэхуэхэр къыщызэрагъэпэщар абы хухаха щIыпIэхэрщ.
Я узыншагъэм ныкъусаныгъэ иIэми, гъащIэмрэ спортымрэ жыджэру хэтыну хущIэкъу цIыхухэм папщIэ илъэс зыбжанэ хъуауэ ирагъэкIуэкI мы зэхьэзэхуэхэр куэдым яфIэхьэлэмэтщ. Абыхэм я мыхьэнэри къыпхуэмыIуэтэнщ.
XI ЩIымахуэ Паралимп Джэгухэм гъатхэпэм и 16-м пщIондэ медаль комплект 72-м щризэпеуэнущ. Япэ махуэхэм къызэрагъэлъэгъуамкIэ, Урысей Федерацэм и спортсменхэм, иужьрей Олимпиадэ хужьми хуэдэу, бжьыпэр яутIыпщыну я мурадкъым. Абыхэм медаль 34-рэ зыIэрагъэхьакIэщ (11-р дыщэу, 14-р дыжьыну, 9-р жэзу). КъакIэлъыкIуэ Германиемрэ Украинэмрэ абыхэм куэд дыдэкIэ къакIэроху.
Гъубж кIуам ди командэ къыхэхам дыщэ медалу 4, жэзуи апхуэдиз, дыжьыну 2 къахуихьащ. Карачурин Азат Сочэ къыщихьа ещанэ увыпIэм иджы чемпионыгъэр дыщIигъуащ, щыту биатлонымкIэ километр 12,5-р къыщызэранэкIым зэхьэзэхуэм щытекIуэри. Километри 10 цIыхубзхэм къыщажым нэхъыфIу къыщIидзащ Кауфман Алёнэ. Ар абы и дежкIэ мы Паралимпиадэм щыетIуанэ дыщэ медалщ. ТIуэнейрэ Сочэ чемпион щыхъуакIэщ Лысовэ Михалинэ.
Щысу биатлонымкIэ километр 12,5-рэ къыщызэранэкIам япэ увыпIищри ди спортсменхэм ялъысащ. Сочэ щекIуэкI Паралимп Джэгухэм ещанэу чемпион щыхъуащ Петушков Роман (ар лыжникхэм я зэпеуэми щытекIуащ). Абы къыкIэлъокIуэ Бычёнок Алексейрэ Гончаров Иванрэ (сурэтым).
Следж-хоккеймкIэ зэхьэзэхуэм и финал ныкъуэм нэсащ Урысей Федерацэм и командэ къыхэхар. Зыхэта гупым абы пашэныгъэр къыщихьащ, иужьрей Паралимпиадэм и чемпион США-р 2:1-уэ хигъащIэри. Иджы ди щIалэхэм Норвегием и командэ къыхахар нобэ къапэщIэтынущ.
КёрлингымкIэ зэпеуэми Урысей Федерацэр щыIейкъым. Ар Швецием и командэ къыхэхам текIуауэ, адэкIэ Великобританиемрэ Норвегиемрэ дэджэгунущ.
Хьэтау Ислъам.
